เกษตรฯแม่ฮ่องสอน  เตือนการระบาดศัตรูพืชโรคไหม้ข้าว โรครุนแรงกล้าข้าวจะแห้งฟุบตาย
สำนักงานเกษตรจังหวัดแม่ฮ่องสอน เตือนการระบาดศัตรูพืชโรคไหม้ข้าว ซึ่งมีลักษณะอาการ 2 ระยะคือ ระยะกล้า ใบมีแผลจุดสีน้ำตาล คล้ายรูปตา มีสีเทาอยู่ตรงกลางแผล ความกว้างของแผลประมาณ 2-5 มิลลิเมตร และความยาวประมาณ 10-15  มิลลิเมตร แผลสามารถขยายลุกลามและกระจายทั่วบริเวณใบ ถ้าโรครุนแรงกล้าข้าวจะแห้งฟุบตาย อาการคล้ายถูกไฟไหม้ ระยะแตกกอ อาการพบได้ที่ใบ ข้อต่อของใบและข้อต่อของลำต้น ขนาดแผลจะใหญ่กว่าที่พบในระยะกล้า แผลลุกลามติดต่อกันได้ที่บริเวณข้อต่อ ใบจะมีลักษณะแผลช้ำสีน้ำตาลดำและมักหลุดจากกาบใบเสมอ  การแพร่ระบาดพบโรคในแปลงที่ต้นข้าวหนาแน่น  ทำให้อับลม ใส่ปุ๋ยอัตราสูง สภาพอากาศร้อนในตอนกลางวันและชื้นจัดในตอนกลางคืน โดยกระแสลมแรงจะเป็นตัวช่วยในการแพร่กระจายโรคได้ดี วิธีการป้องกันกำจัดคือ  สำรวจแปลงนาอย่างสม่ำเสมอ ถ้าพบอาการของโรคไหม้ข้าว ควรพ่นเชื้อบีเอส  (บาซิลลัส ซับทีลิส) อัตราตามคำแนะนำในฉลาก, พ่นเชื้อไตรโครเดอร์มา อัตรา 1  กิโลกรัมต่อน้ำ 200 ลิตร  ถ้ามีความจำเป็นให้ใช้สารเคมีพ่นเฉพาะบริเวณที่พบการระบาด  เพื่อควบคุมไม่ให้เชื้อราแพร่กระจายขยายเป็นวงกว้างออกไป